Nú er hætt að aka með grút úr Kolgrafafirði í Fíflholt en sá akstur var langstærsti kostnaðarliðurinn við hreinsunarstarfið í firðinum eftir síldardauðann . Síðasta grútarferðin var ekin sl. mánudag . Áfram munu þó fimm vinnuvélastjórar verða í fjörunni að urða síldina sem drapst í síðara hollinu , eða eins lengi og það er hægt . Þrjú verktakafyrirtæki standa að því verki , vélar frá Almennu umhverfisþjónustan ehf , Vélaleigu Sigmundar og Finnboga ehf og Dodds ehf . Áætlað er að næstkomandi mánudag verði fundur hjá Umhverfisstofnun þar sem nokkrir kostir verða skoðaðir varðandi framhald hreinsunarstarfsins . Helgi Jensson frá Umhverfisstofnun var í gær á Eiði í Kolgrafafirði að skoða aðstæður . Bjarni Sigurbjörnsson bóndi á Eiði er mjög ánægður með framgöngu Umhverfisstofnunar í skipulagningu hreinsunarstarfsins og ber starfsmönnum stofnunarinnar vel söguna . Nú óska Eiðisbændur þess heitast að fá vestan - og suðvestlægar áttir til að blása hressilega .